- Ũat Khễn
- <
- 58
- >

58
Sễq Yỗn Cũai Sâuq Roap Tôt*58:0 Cansái ũat tễ Davĩt. Yỗn án ca sốt tỗp ũat.
1 Anhia ca cũai arieih ơi! Anhia rasữq tanoang, ma tỡ bữn?
Anhia rablớh dũ náq cũai lứq pĩeiq, ma tỡ bữn?
2 Lứq tỡ bữn! Mứt anhia chanchớm ống ranáq sâuq sâng.
Atĩ anhia táq moang ranáq tachoât sâng tâng cốc cutễq nâi.
3 Cũai sâuq bữn lôih tễ mpiq alới noâng ỡt mumiaq.
Tễ tangái mpiq alới canỡt alới, alới khoiq táq ntỡng lauq nứm.
4 Alới bữn pih samoât cusân.
Alới cỡt samoât riang cusân tur túng, cỗ án cupât cutũr bữm,
5 yuaq án tỡ ễq tamứng mo ca sốt án,
tam mo ki plóng khễuq.
6 Ơ Yiang Sursĩ ơi! Sễq anhia déh yỗn tacoaih chíq canễng alới.
Sễq anhia bóc aloŏh canễng pla ariang clỗi cula samín.
7 Sễq yỗn alới cỡt sarbiet chíq samoât noau calúh dỡq paning.
Sễq anhia yỗn alới cỡt samoât bát sanlan noau tĩn tâng rana.
8 Sễq anhia yỗn alới cỡt samoât clo abuoiq cớp cỡt crơng salaiq.
Cớp yỗn alới cỡt samoât con bỗr talốh tỡ yũah bữn hữm ŏ́c poang.
9 Nhũang alới ễ sapúh, noau khoiq roaiq táh alới samoât noau roaiq bát sanlan.
Yuaq Yiang Sursĩ sâng cutâu mứt chóq alới,
chơ án tuih alới yỗn priang yơng tễ bo alới noâng bữn tamoong.†58:9 Rana 9 nâi tỡ bữn raloaih tâng parnai Hê-brơ.
10 Cũai tanoang o sâng bũi hỡr, yuaq bữn satỡm hữm tangái máh cũai sâuq roap tôt.
Cớp alới tĩn sarúq aham cũai sâuq ki.‡58:10 Tâng parnai Hê-brơ pai. ‘alới ariau ayững tâng aham cũai pla ki.’
11 Bữn cũai proai pai neq: “Cũai tanoang o, ki bữn roap cóng o.
Lứq samoât, ống Yiang Sursĩ toâp bữn chớc têq rablớh dũ náq cũai tâng cốc cutễq nâi.”

- Ũat Khễn
- <
- 58
- >

*^ 58:0 Cansái ũat tễ Davĩt. Yỗn án ca sốt tỗp ũat.

†58:9 58:9 Rana 9 nâi tỡ bữn raloaih tâng parnai Hê-brơ.

‡58:10 58:10 Tâng parnai Hê-brơ pai. ‘alới ariau ayững tâng aham cũai pla ki.’

© 2015 WBT